Oćevija
Oćevija je naseljeno mjesto u sastavu općine Vareš, Federacija Bosne i Hercegovine, Bosna i Hercegovina. Nalazi se u podnožju planine Zvijezda, 18 km sjeveroistočno od Vareša, odnosno 14 km od Krivaje u pravcu Olova. Selo se prostire na obje strane rječice Očevice, lijeve pritoke rijeke Krivaje. Prosječna nadmorska visina sela iznosi oko 850 m. Prvi put se pominje oko 1485. godine. Poznato je po majdanima, odnosno kovačnicama, koje su nacionalni spomenik Bosne i Hercegovine. Danas u naselju Očevlju živi oko sedamdeset stanovnika, uglavnom starijih osoba i penzionera. Većina je nastavila život u zemljama zapadne Evrope i Hrvatskoj. Aktivna su tri majdana. Vlasništvo nad majdanom stiče se isključivo nasljednom linijom. Većina objekata majdana je u vrlo lošem stanju. Ovo se posebno odnosi na objekte koji su izrađeni od drveta. Problemi su najizraženiji na krovnoj konstrukciji gdje dolazi do prokišnjavanja, kao i na dijelovima drvene konstrukcije zidova (od talpi i greda) koja je u kontaktu sa zemljom, gdje je došlo do truljenja temeljne grede. Prepušteni sami sebi, uprkos evidentiranju majdana kao naslijeđa u ranijem periodu, vlasnici su ove probleme rješavali „ad hoc“ primjenjujući jeftine metode i savremene materijale. Na nekoliko objekata je za pokrivanje krova upotrijebljen lim sa buradi, dok su neki pokriveni salonitom. Također je lim sa buradi iskorišten za vanjsko oblaganje objekata.